2.

Ņemot vērā, jo īpaši, to, ka šie reģioni ir nomaļi un atrodas uz salām, ikvienam aviopārvadātājam, kas sniedz regulārus pakalpojumus attiecīgajās gaisa satiksmes līnijās, no 2005. gada 1. jūlija jāievēro šādas sabiedrisko pakalpojumu sniegšanas saistības: 2.1. Pārvadājumu nodrošināšanas programma Starp visām kontinentālās Francijas lidostām un Aizjūras departamentiem pakalpojumi ir jānodrošina visu gadu. Pakalpojumi ir jāsniedz vismaz reizi nedēļā visās kontinentālajās lidostās. Bez tam, vienā un tajā pašā lidojumu sezonā to četru nedēļu laikā, kad jauda ir viszemākā, piedāvātā nedēļas vidējā jauda nedrīkst būt zemāka par ceturtdaļu no piedāvātās nedēļas vidējās jaudas to četru nedēļu laikā, kad jauda ir visaugstākā. Izmantotajai jaudai jābūt saskaņotai ar pieprasījumu, īpaši ņemot vērā skolu brīvdienas un svētku dienas. Ja izrādītos, ka visu šajos maršrutos esošo pārvadātāju kombinētais piedāvājums nav atbilstošs pieprasījumam, īpaši sastrēgumu periodos, Francijas iestādes, ievērojot Regulas (EEK) Nr. 2408/92 4. panta prasības, patur sev iespējas izmainīt vai precizēt esošās sabiedrisko pakalpojumu sniegšanas saistības, paziņojot par to trīs mēnešus iepriekš un pēc apspriešanās ar attiecīgajiem pārvadātājiem. Ja notiek strauja un būtiska piedāvājuma samazināšanās, kas radusies pakalpojumu sniegšanas pārtraukšanas rezultātā, kādam pārvadātājam neievērojot 2.4. punktā minētās iepriekšējās paziņošanas prasības, un ja tas ievērojami ietekmē pakalpojumu sniegšanas nepārtrauktību, attiecīgajā maršrutā esošie pārvadātāji veiks vajadzīgos pasākumus, lai iespējami īsākā laikā pielāgotu savu piedāvājumu. Detalizēta pārvadājumu nodrošināšanas programma (kurā iekļauti, jo īpaši, lidojumu grafiki, lidmašīnu tipi un to jauda, kā arī nedēļas piedāvājums) katrai lidojumu sezonai ir jānosūta Civilās aviācijas ministram apstiprināšanai mēnesi pirms pārvadājumu un/vai katras lidojumu sezonas uzsākšanas uz šādu adresi: Direction générale de l'Aviation civile Direction de la Régulation économique 50, rue Henry Farman F-75720 Paris Cedex 15 Visu pārvadātāju sniegto pakalpojumu kopējā jauda starp Parīzes (Orlī) lidostu un katru Aizjūras departamentu nosakāma divām lidojumu sezonām pēc kārtas tā, lai minimālais sēdvietu skaits būtu sekojošais: — 1 100 000 Gvadelupas reisiem, — 183 000 Gviānas reisiem, — 1 000 000 Martinikas reisiem, — 660 000 Reinjonas reisiem. Tiek norādīts, ka laika logi tiek rezervēti Parīzes lidostā četru Aizjūras departamentu reisiem, piemērojot 9. pantu Padomes 1993. gada 18. janvāra Regulā (EEK) Nr. 95/93 (ar grozījumiem) par vispārīgiem noteikumiem attiecībā uz laika logu piešķiršanu Kopienas lidostās. Jebkādu informāciju par laika logiem šajos maršrutos ieinteresētajiem pārvadātājiem sniedz Parīzes lidostu koordinators. 2.2. Cenas Pasažieriem piedāvātajām cenām jābūt publicētām. Bērniem, kas jaunāki par diviem gadiem, bērniem vecumā no diviem līdz divpadsmit gadiem (neieskaitot), kā arī bērniem vecumā no divpadsmit līdz astoņpadsmit gadiem (neieskaitot) neatkarīgi no tā, vai viņi ceļo vieni, ir jāsaņem atlaides bez ierobežojumiem attiecīgi vismaz 90 %, 33 % un 20 % apmērā no pieaugušajiem piemērojamajām cenām konkrētajā reisā. Personām, kurām jādodas ceļā steidzamā kārtā pirmās pakāpes radinieku (vecāku vai bērnu) apbedīšanas dēļ, ir jāsaņem pārvadātāja lielākā pretimnākšana, lai nodrošinātu tām priekšrocības izlidot ar pirmo reisu. Uzrādot miršanas apliecības kopiju, šīm personām ir garantēta visizdevīgākā iespējamā biļešu cena uz attiecīgo lidojumu, nepiemērojot ar šo cenu saistītos nosacījumus. Gaisa pārvadātāji tiek informēti par to, ka Francijas iestādes ir paredzējušas piešķirt dažām pasažieru kategorijām sociāla rakstura palīdzību. 2.3. Par medicīnisko evakuāciju un dabas katastrofām Jebkuros apstākļos medicīniskajai evakuācijai ir jānodrošina priekšroka pirms pasažieru iekāpšanas pirmajā reisa lidmašīnā. Šim transportam piemērojamie vispārējie nosacījumi atrodami pielikumā. Turklāt dabas katastrofu gadījumos pārvadātājiem visiem spēkiem jācenšas atjaunot lidojumus attiecīgajā maršrutā un piemērot tos pārvadājumu vajadzībām. 2.4. Lidojumu atcelšana Jebkāda lidojuma atcelšana ir iepriekš jāpaziņo Civilās aviācijas ģenerāldirekcijai. Izņemot nepārvaramas varas gadījumus, pārvadātāja tiešas vainas dēļ anulēto reisu skaits katrā lidojumu sezonā nedrīkst pārsniegt 10 % no apstiprinātajā ekspluatācijas programmā paredzētā lidojumu skaita. Aviopārvadātājam par pakalpojumu pārtraukšanu jāinformē sešus mēnešus iepriekš. 2.5. Uzraudzība un kontrole Par katru maršrutu aviopārvadātājiem ik mēnesi jāiesniedz Civilās aviācijas ģenerāldirekcijai īstenotā ekspluatācijas programma, kā arī detalizēta nedēļas statistika: piedāvātais vietu skaits, veiktie lidojumi, kopējais un bez vecāku pavadības ceļojušo bērnu skaits ar to sadalījumu pa vecuma grupām (līdz divu gadu vecumam, no diviem līdz divpadsmit gadiem, no divpadsmit līdz astoņpadsmit gadiem). Turklāt lidsabiedrībām reizi trijos mēnešos jāiesniedz statistika par piedāvājumu un veiktajiem lidojumiem katrā cenas kategorijā, kā arī bilance, kurā norādīts pārvadāto personu skaits, īpašo cenu piemērošana, lidsabiedrību tirdzniecības politika atvieglojumu piešķiršanā slimiem cilvēkiem, invalīdiem vai ievainotajiem un viņu pavadītājiem, kā arī personām, kas dodas uz tuvinieku apbedīšanu. Atbilstoši Padomes 1992. gada 23. jūlija Regulas (EEK) Nr. 2408/92 4. panta 1. punkta j) apakšpunktam aviopārvadātājs var veikt “sēdvietu pārdošanu” (tas ir, sēdvietu tiešu pārdošanu publikai, ko veic pats aviopārvadātājs, viņa apstiprināts aģents vai fraktētājs, nevis kāds cits piesaistītais dienests, kā piemēram, izmitinātājs) tikai tad, ja konkrētais aviopārvadājumu dienests atbilst visiem noteiktajiem sabiedrisko pakalpojumu saistību kritērijiem. Šīm sabiedrisko pakalpojumu saistībām nav pakļauti: — nofraktētie lidojumi, kuros visas sēdvietas tiek pārdotas kompleksā, — lidojumi tikai kravu pārvadāšanai, — lidojumi, kuros sēdvietu skaits ir mazāks par divdesmit. Kopienas pārvadātāji tiek informēti, ka gadījumā, ja gaisa satiksmes pakalpojumi tiek nodrošināti, neievērojot iepriekšminētās sabiedriskā pakalpojuma saistības, var tikt piemērots administratīvs vai krimināls sods.